מילר גדל בבית יהודי במשפחה הנוטה לליברליות, בסנטה מוניקה, קליפורניה. על אף שהוריו היו דמוקרטים, הפך מילר לשמרן לאחר קריאת הספר "רובים, פשע וחירות" של ויין ליפייר מנכ"ל איגוד הרובאים הלאומי. לאחר פיגועי 11 בספטמבר שאירעו בהיותו תלמיד בתיכון סנטה-מוניקה, והתגובות של מורי ומנהלי בית ספרו נגד מלחמת עיראק ונשיא ארצות הברית ג'ורג' ווקר בוש, החליט מילר להיות מעורב פוליטית. הוא יצר קשר עם דייוויד הורוביץ, עורך המגזין השמרני FrontPage, והזמינו להופיע בפני התלמידים, ועם מגיש הרדיו השמרן לארי אלדר אשר הזמין אותו להתארח בתוכניותיו ולתקוף את ההטיה הליברלית במוסד הלימודים. בשנת 2002, בגיל 16, כתב מילר מכתב למערכת של The Santa Monica Lookout, ובו הוא כתב כי "בן לאדן היה מרגיש מאוד רצוי בתיכון סנטה מוניקה."